《齐明王歌辞七首 其三 渌水曲》
南北朝·王融

湛露改寒司，交莺变春旭。琼树落晨红，瑶塘水初渌。

日霁沙溆明，风泉动华烛。遵渚泛兰觞，乘漪弄清曲。

斗酒千金轻，寸阴百年促。何用尽欢娱，王度式如玉。

作者简介：（467—493）南朝齐琅邪临沂人，字元长。王僧达孙。博涉有文才。举秀才，累迁太子舍人。竟陵王萧子良特相友好，为“西邸八友”之一。欲兴家业，上书武帝求自试，迁秘书丞。帝幸芳林园，禊宴朝臣，使融为《曲水诗序》，文藻富丽，当世称之。后子良复奉融为宁朔将军、军主。及武帝病笃，融欲矫诏立子良，事败，郁林王即位，收狱赐死。融文辞捷速，为永明体代表作家。今存《王宁朔集》辑本。